- Det er livsfarligt. Så kontant lyder det fra ledende overlæge Stig Andersen fra Aalborg Universitetshospital om udsigten til netop en regulær varmerekord i Danmark. Prognoserne viser nemlig, at temperaturerne onsdag sniger sig endnu længere op end tirsdag, og vi kan være på vej mod den varmeste dag i 30 år. - Nogle prognoser er oppe omkring varmerekorden fra 1975 på 36,4 grader. Det er ikke umuligt – selve luftmassen og meget tør dansk jord – er ingredienser til varme over 35 grader, siger TV 2 VEJRETs meteorolog Jens Ringgård. Hjernen bliver overophedet Og godt nok har vi længe hungret efter sommervarme, men temperaturer over 30 grader kan være for meget på én gang. For det er ikke alle, der kan holde til det, og det kan være alvorligt. - Når hjernen bliver varm og overophedet, så kan vi ikke finde ud af at reagere på det. Så drikker vi mindre og det - kombineret med den varme temperatur, gør, at vi så bliver dehydrerede. Det betyder lavt blodtryk, og det gør, at vi kan besvime og faktisk dø af det, forklarer Stig Andersen. Danmarks Metereologiske Institut varsler hedebølge for onsdag og gør opmærksom på, at det kan være farligt for små børn og spædbørn, ligesom ældre og folk med kroniske sygdomme også er i farezonen i forbindelse med hedebølge. Drik vand i varmen TrygFonden kommer med en opfordring til at huske at drikke vand i varmen. - Vil man til stranden for at køle af med en dukkert, så husk endelig rigeligt med drikkevarer og en god madpakke, lyder anbefalingen fra livredderne fra TrygFonden. Spis nok Men væske er ikke nok, mener Lasse Serup Jensby, driftsleder i TrygFonden Kystlivredning. - Hvert år oplever vi situationer med strandgæster, der ikke har fået nok væske og derfor har brug for hjælp, fordi de er dehydrerede og afkræftede, siger han. - Sker det i vandet, kan det skabe farlige situationer. Tag derfor godt med vand med i strandtasken og suppler gerne med noget sukkerholdigt som saft, juice eller sodavand. Det er også vigtigt at få spist, selvom man i varmen måske ikke mærker sulten, som man plejer, lyder rådet. Livredderne er klar til mange mennesker på strandene i de kommende varme dage. Badegæsterne skal endelig bruge hele stranden, men går de i vandet, anbefaler livredderne, at det foregår mellem livreddernes flag. - Vi plejer at opleve et stort rykind på strandene på de varme solskinsdage. Det er dejligt, og folk må endelig sprede sig ud på hele stranden. Men skal de bade, opfordrer vi klart til, at det sker mellem de rød-gule flag i strandkanten, hvor livredderne konstant holder øje med, hvad der sker, siger Lasse Serup Jensby. Udover at huske rigeligt med væske og energi, når solen bager, er det også en god ide at søge skygge indimellem. Slap af i varmen Den nordjyske overlæge Stig Andersen supplerer de gode råd i varmen med opfordringen til at slappe af. - Og man skal sørge for at få salt og væske - og det er altså ikke alkohol, understreger han.

Opsummering:
De temperaturer, vi får de næste dage, kan i værste fald blive fatale for udsatte personer, så det er vigtigt at tage de forholdsregler, man kan.